/* KOM/2011/0923 v konečnom znení */ OZNÁMENIE KOMISIE Správne a stimulačné mechanizmy pre zavádzanie programu SESAR, technologického piliera jednotného európskeho neba





OZNÁMENIE KOMISIE Správne a stimulačné mechanizmy pre zavádzanie programu SESAR, technologického piliera jednotného európskeho neba Úvod Program výskumu MLP[1] jednotného európskeho neba (SESAR) predstavuje technologický pilier jednotného európskeho neba (JEN). JEN je ambiciózna iniciatíva, ktorú Európska komisia začala v roku 2004 na účely reformy európskeho manažmentu letovej prevádzky prostredníctvom prístupu, ktorý zahŕňa všetky zložky európskeho systému leteckej dopravy. Táto reforma MLP prispeje k dosiahnutiu cieľov pre letectvo uvedených v Bielej knihe o doprave[2] a správe Flightpath 2050[3]. Program SESAR prispieva k implementácii JEN prostredníctvom vývoja technológií a postupov pre systému MLP novej generácie, ktorý je schopný zlepšiť výkonnosť strojnásobením súčasnej kapacity a desaťnásobným zlepšením bezpečnosti, čím sa náklady leteckých spoločností znížia o 50 % a vplyv leteckej dopravy na životné prostredie poklesne o 10 % na let (výkonnostné ciele JEN). Základom programu SESAR je akčný plán[4] MLP (akčný plán), ktorý predstavuje rámec spolupráce slúžiaci pre všetky relevantné zainteresované strany. Po prvýkrát sa všetci aktéri z oblasti letectva podieľajú na definícii, rozvoji a zavedení celoeurópskeho projektu modernizácie MLP. Dnes je program vo fáze vývoja a jeho riadením je poverený spoločný podnik SESAR[5] (SPS), ktorý je verejno-súkromným partnerstvom (PPP) pozostávajúcim zo 17 členov a 80 účastníkov aj z tretích krajín. Podľa akčného plánu si zavedenie programu SESAR vyžiada celkové investície presahujúce 30 miliárd EUR. Program však bude mať významné ekonomické prínosy a pozitívny dosah na bezpečnosť, kvalitu dopravných služieb a na životné prostredie v Európe. Tieto prínosy sú však vo veľmi veľkej miere závislé od toho, či zúčastnené strany budú schopné zaviesť program včas a synchronizovane (tabuľka 1). Tabuľka 1[6] SESAR zavedený podľa akčného plánu | Následky 10-ročného omeškania zavedenia | Následky nekoordinovaného zavedenia | Kumulatívny vplyv na HDP EÚ | 419 miliárd EUR | -30 % | -28 % | Vytvorené pracovné miesta | 328 000 | -58 % | -22 % | Úspora CO2 | 50 miliónov ton | -110 % | -70 % | Zavedenie technológií a postupov JEN je ďalším krokom, ktorý nasleduje po ich vývoji a validácii zo strany SPS. V marci 2009 Rada požiadala Komisiu, aby predložila návrhy na prípravu a prechod na fázu zavádzania programu SESAR, s dôrazom na správu a primerané mechanizmy financovania. Predbežné posúdenie útvarov Komisie týkajúce sa cieľov a výziev v oblasti zavádzania programu SESAR boli uvedené v pracovnom dokumente útvarov Komisie z decembra 2010[7]. Na základe tohto pracovného dokumentu vykonala pracovná skupina na vysokej úrovni podrobnejšie posúdenia a konzultácie. Skupine predsedá Komisia a jej členmi sú riadiaci pracovníci Európskej agentúry pre bezpečnosť letectva (EASA), Európskej organizácie pre bezpečnosť letovej prevádzky (Eurocontrol) a SPS. Skupine navyše pomáhala expertná skupina zastupujúca široké spektrum zúčastnených strán. Na základe záverov pracovnej skupiny a expertnej skupiny[8], výsledkov iných konzultácií, seminárov a spontánnych príspevkov zainteresovaných strán Komisia vypracovala tento základný prístup: 1. zavedenie programu SESAR sa musí orientovať na výkonnosť; 2. len včasným zavedením programu SESAR prostredníctvom synchronizácie a koordinácie zavádzacích činností sa dosiahnu výkonnostné ciele JEN a celkové hospodárske prínosy očakávané od modernizácie MLP; 3. Komisia musí: 4. vytvoriť účinný systém správy zavádzania programu, ktorý obsahuje vhodné stimulačné mechanizmy, prostredníctvom využitia súčasného rámca JEN a existujúcich mechanizmov financovania na úrovni EÚ; 5. podporiť vytvorenie dôvery v proces zavádzania a povzbudiť tak ranné investície od zúčastnených strán zohľadňujúc potreby špecifických zainteresovaných strán, ako je napríklad vojenské a všeobecné letectvo, ako aj firemné lietadlá; 6. Odvetvie[9], predovšetkým zainteresované strany investujúce do programu SESAR, by malo zohrávať kľúčovú úlohu pri koordinácii a synchronizácii zavádzacích činností pod politickým dohľadom EÚ. V tomto oznámení sa popisujú hlavné prvky, ktoré Komisia navrhuje s cieľom vytvoriť správne a stimulačné mechanizmy pre zavedenie programu SESAR a akčný plán ich implementácie od roku 2012. PRÍPRAVA ZAVÁDZANIA PROGRAMU SESAR Stavanie na základoch rámca JEN Správa zavádzania programu a stimulačné mechanizmy by mali vychádzať zo súčasných nástrojov JEN[10].: 7. Výbor pre JEN[11] a odvetvový konzultačný orgán[12] poskytujú široké možnosti konzultácií s členskými štátmi a zástupcami odvetvia; 8. systémy výkonnosti[13] a pravidlá spoplatnenia[14] predstavujú hlavné mechanizmy, prostredníctvom ktorých môžu zainteresované strany zosúladiť svoje investičné plány s akčným plánom; 9. vykonávacie pravidlá pre interoperabilitu sú hlavným nástrojom presadzovania programu s cieľom zaistiť zavedenie základných predpokladov výkonnosti; 10. Funkčné bloky vzdušného priestoru sú nástrojom pre regionálnu synchronizáciu zavedenia a spoločné obstarávanie; 11. akčný plán je dohodnutou cestovnou mapou. Spája výskum a vývoj (VaV) so scenármi zavedenia s cieľom dosiahnuť výkonnostné ciele a zahŕňa tiež regulačné a normalizačné cestné mapy a bude slúžiť na identifikáciu najdôležitejších zavádzaní; 12. Eurocontrol, najmä prostredníctvom svojho riaditeľstva pre jednotné nebo, pomáha Komisii v jej úlohe regulátora na úrovni EÚ; 13. manažér siete je zodpovedný za zabezpečenie toho, aby boli splnené výkonnostné ciele siete a je oprávnený koordinovať zavádzania týkajúce sa výkonnosti siete a zároveň zabezpečuje správu strategického plánu siete[15]; 14. Orgán na preskúmanie výkonnosti pomáha Komisii stanoviť priority a monitorovať zavádzania prostredníctvom ich vplyvu na výkonnosť a definovať budúce výkonnostné ciele na základe plánovaných technologických zlepšení; 15. SPS je zodpovedný za správu a vykonávanie akčného plánu, ktorý spája výskum a vývoj (VaV) so scenármi zavedenia, a sústreďuje odborné spôsobilosti a schopnosť riadiť rozsiahle programy, ktoré chránia verejný záujem a umožňujú zapojenie zainteresovaných strán; 16. Agentúra EASA má dôležitú úlohu pri tvorbe pravidiel, bezpečnostnom dohľade a zviditeľňovaní projektu a pomáha Komisii v otázkach osvedčovania a interoperability; 17. národné dozorné orgány sú zodpovedné za dohľad nad bezpečnosťou a osvedčovanie poskytovateľov letových navigačných služieb (PLNS) a monitorovanie ich súladu s nariadením o poskytovaní letových navigačných služieb v jednotnom európskom nebi[16] a súvisiacich spoločných požiadaviek na poskytovanie letových navigačných služieb a za uplatňovanie ochranných opatrení podľa nariadenia o interoperabilite[17]; 18. konzultačná expertná skupina pre sociálny rozmer jednotného európskeho neba[18] má poradnú úlohu, pokiaľ ide o všetky opatrenia, ktoré majú závažné sociálne dosahy; 19. spoločné projekty[19] sú účinným nástrojom na určenie správnych mechanizmov a prostriedkom na prideľovanie finančných prostriedkov EÚ. Aktualizácia akčného plánu V súčasnej podobe je akčný plán významným nástrojom, vďaka ktorému je VaV MLP úplne orientovaný na zavedenie. V akčnom pláne sa budú musieť lepšie zosúladiť identifikované scenáre zavedenia s očakávanými prevádzkovými výhodami a usporiadať do do konzistentných zavádzacích balíkov , čím sa jasne identifikujú tie zavádzania, ktoré sú nevyhnutné z hľadiska dosiahnutia výkonnostných cieľov JEN. Takisto je potrebné začleniť do akčného plánu koncept tzv. stavebných prvkov[20] Medzinárodnej organizácie pre civilné letectvo (ICAO) s cieľom zabezpečiť interoperabilitu programu SESAR s ostatnými regionálnymi projektmi modernizácie MLP. Dočasný riadiaci režim Prechod na budúcu správu sa musí zorganizovať teraz, aby sa predišlo oneskorenému alebo nesynchronizovanému zavedeniu v kritickom období pred vytvorením správy zavádzania. Komisia už ustanovila dočasnú ad hoc riadiacu skupinu pod záštitou Výboru pre jednotné nebo s cieľom uľahčiť synchronizáciu prebiehajúcich zavádzacích činností. Tento výbor súhlasil s tým, že bude konsolidovať tento proces prostredníctvom jeho premeny na dočasný riadiaci režim pre zavádzanie programu SESAR, ktorý bude zároveň slúžiť ako testovacie prostredie pre budúcu správu. Uľahčenie industrializácie Zavedenie programu SESAR pozostáva z dvoch odlišných čiastkových fáz: industrializácie a implementácie. Industrializácia nasleduje po validácii technológií spoločným podnikom SESAR a zahŕňa normalizáciu, osvedčovanie a sériovú výrobu a realizuje ju výrobný priemysel (výrobcovia pozemných a palubných zariadení). Implementácia zahŕňa obstarávanie, inštaláciu a objednávanie zariadení, ako aj implementáciu postupov, a vykonávajú ju užívatelia vzdušného priestoru, PLNS a letiská. Dôkladné plánovanie industrializácie v akčnom pláne je základom pre realistické plánovanie zavádzania. Industrializácia je závislá od rozhodnutí výrobného priemyslu uviesť na trh technológie validované v rámci programu SESAR a od životného cyklu výrobkov využívaných v MLP. Industrializácia si takisto vyžaduje interakciu s regulačnými organizáciami[21] a organizáciami pre normalizáciu[22]. Komisia môže uľahčiť postupy osvedčovania a normalizácie prostredníctvom stálej finančnej podpory pre organizácie pre normalizáciu v EÚ a spoluprácu s Federálnym úradom pre letectvo Spojených štátov amerických[23] a ICAO[24] s cieľom zabezpečiť globálnu interoperabilitu. SESAR bude mať dosah na mnohé aspekty letectva, od lietadiel a letísk, až po postupy a pracovné metódy. Keďže bezpečnosť je spoločným menovateľom všetkých uvedených aspektov, agentúra EASA zohráva významnú úlohu v tomto procese prostredníctvom zabezpečenia včasnej regulácie a konzistentnosti medzi bezpečnostnými predpismi a vývojom v rámci programu SESAR. Pokračujúca technologická inovácia Bude potrebné riešiť dlhodobú potrebu technologickej inovácie s cieľom podporiť narastajúce výkonnostné požiadavky. Vývoj a zavádzanie sú dva navzájom súvisiace procesy: na jednej strane, VaV MLP sa neukončí s naplnením mandátu SPS; na druhej strane, zavádzanie programu SESAR bude trvať mnoho rokov, čo si vyžaduje podporu výskumu a vývoja na zabezpečenie potrebnej technologickej reaktivity, ktorú si vyžaduje vyvíjajúce sa prevádzkové prostredie. Skúsenosti získané počas fungovania spoločného podniku SESAR ukázali pozitívnu hodnotu PPP ako jednotného spôsobu správy pre manažment VaV MLP[25]. Komisia sa domnieva, že prístup využívajúci PPP prostredníctvom subjektu EÚ dosahuje požadované výsledky a malo by sa v ňom pokračovať. Keďže mandát spoločného podniku SESAR sa skončí 31. decembra 2016, Komisia vykoná potrebné hodnotenie a konzultácie s cieľom predložiť príslušný návrh Rade a Európskemu parlamentu ešte pred rokom 2013. FINANčNÉ ZDROJE A FINANCOVANIE ZAVÁDZANIA PROGRAMU SESAR Hlavnou výzvou pri procese zavádzania je financovanie včasnej implementácie. Viac ako 2/3 z celkových investícií potrebných pre implementáciu programu SESAR budú znášať civilní a vojenskí užívatelia vzdušného priestoru na vybavenie svojich lietadiel (22 miliárd EUR)[26]. Zostávajúce investície, ktoré znášajú civilní a vojenskí PLNS a prevádzkovatelia letísk, budú potrebné pre pozemné zariadenia (8 miliárd EUR)[27]. Je potrebné zabezpečiť silné prepojenie medzi investíciami a prínosmi. Ciele, ktoré sú uvedené v systéme výkonnosti[28] pre kľúčové oblasti výkonnosti týkajúce sa kapacity, životného prostredia, bezpečnosti a nákladovej efektívnosti by mali predstavovať silné stimuly pre PLNS, aby včas investovali do nových technológií. Napriek tomu, že je možné, že pre vojenské a štátne letectvo, všeobecné letectvo a firemné lietadlá sa zavedenie programu SESAR nemusí vyplatiť, budú musieť investovať a implementovať niektoré zariadenia validované v rámci programu SESAR. Navyše implementačné projekty programu SESAR si budú vyžadovať znášanie veľkého finančného rizika, ktoré súkromné finančné trhy spoplatňujú veľmi vysoko, alebo vôbec neprijmú. V dôsledku toho majú prevádzkovatelia tendenciu byť skôr zdržanliví ako proaktívni ("výhoda posledného na trhu“): letecká spoločnosť investujúca do nového palubného zariadenia nemusí vidieť žiadne výhody pred tým, ako PLNS urobili zodpovedajúce investície do pozemného vybavenia; analogicky sa pre PLNS investície oplatia po tom, ako sa dostatočný počet lietadiel vybaví novými zariadeniami. Optimalizovaná finančná podpora implementačných činností bude v konečnom dôsledku výsledkom koordinovanej kombinácie súkromných a verejných finančných prostriedkov využívajúcich vhodné nástroje prispôsobené charakteru každého projektu. S cieľom zmierniť riziká spojené s negatívnymi obchodnými prípadmi a pritiahnuť záujem súkromných finančných zdrojov sa odhaduje, že implementácia programu SESAR si vyžiada 3 mld. zo zdrojov EÚ na obdobie 2014-2024. Financovanie z EÚ by malo podporiť implementáciu programu SESAR prostredníctvom uľahčovania synchronizácie a koordinácie medzi zainteresovanými stranami v záujme najdôležitejších zavádzaní identifikovaných v akčnom pláne (do tej miery, do akej to umožňujú príslušné nástroje financovania) vrátane tých, ktoré sa týkajú tretích krajín. Nástroj na prepojenie Európy[29], ktorý je integrovaným nástrojom na investovanie do infraštruktúrnych priorít EÚ v rámci politiky transeurópskych sietí[30] v oblastiach dopravy (TEN-T), energetiky a telekomunikácií, zahŕňa finančné prostriedky EÚ zamerané na zavedenie programu SESAR. Je potrebné preskúmať iné možné zdroje financovania, ako napríklad pôžičky z Európskej investičnej banky, nariadenie o spoplatňovaní leteckých navigačných služieb a systém obchodovania s emisnými kvótami. SPRÁVA ZAVÁDZANIA Rozsah pôsobnosti Správne a stimulačné mechanizmy pre zavedenie programu SESAR sa musia sústrediť na zavádzacie činnosti, ktoré boli v akčnom pláne identifikované ako kritické z hľadiska dosiahnutia výkonnostných cieľov JEN. Zemepisný rozsah zavádzania sa bude predovšetkým sústrediť na zavádzanie v rámci priestoru jednotného európskeho neba. Správne mechanizmy by však mali umožňovať potrebnú koordináciu, synchronizáciu, a spoluprácu s tretími krajinami s celoeurópskou perspektívou. Funkcie správy Správa programu zavádzania Úlohou správy zavádzania bude rozvoj, prispôsobovanie a aktualizácia programu zavádzania ako záväzného referenčného rámca pre synchronizáciu, monitorovanie a financovanie implementačných projektov. Program zavádzania by mal byť úplne v súlade s akčným plánom a strategickým plánom siete a spojovať tak plánovanie výkonnosti a rozpočtové požiadavky do jedného pracovného programu, ktorý slúži na riadenie správy zavádzania. Program sa bude sústreďovať na najdôležitejšie zavádzania vymedzené v akčnom pláne s cieľom dosiahnuť kľúčové výkonnostné ciele, na určenie úloh príslušných zainteresovaných strán v tomto procese a na identifikáciu a zmiernenie súvisiacich rizík.. Realizácia programu zavádzania Táto funkcia pozostáva zo: - zosúlaďovania načasovania, koordinácie zavádzacích činností, zosúlaďovania investičných plánov zúčastnených strán s programom zavádzania, prevencie konfliktu záujmov a podpory spravodlivej hospodárskej súťaže; - podpory zainteresovaných strán pri realizácii ich investičných plánov prostredníctvom účinného rozhodovania, legitímnosti, výmeny osvedčených postupov, podpory spoločných obstarávaní, poskytovania spoločných nástrojov a usmernení, zvyšovania povedomia, podpory transparentnosti a zdôrazňovania výhod; - presadzovania a podpory dosahovania kľúčových výkonnostných medzníkov prostredníctvom nástrojov JNE a vhodných právnych nástrojov; - riadenia rizík spojených so zavádzacími činnosťami a aktivácie opatrení na ich zmiernenie. Monitorovanie a predkladanie správ Správa zavádzania by mala pokrývať aj monitorovanie a podávanie správ o pokroku v zavádzaní s ohľadom na program zavádzania, a to najmä pokiaľ ide o: - posudzovanie zosúladenia individuálnych investičných plánov zainteresovaných strán s programom zavádzania; - rozpoznávanie a ohlasovanie nedostatkov z hľadiska plánovania, rozpočtu a výkonnosti, ich analýzu a definovanie nápravných opatrení, ktoré sa majú implementovať ako súčasť realizačnej funkcie. Finančné riadenie Prostredníctvom správy zavádzania sa má zabezpečiť primeraná kombinácia a riadenie dostupných verejných a súkromných finančných zdrojov na vykonávanie programu zavádzania prostredníctvom: - mobilizácie finančných prostriedkov a ich prideľovania nediskriminačným spôsobom s cieľom stimulovať včasné investície do zavedenia nových technológií a postupov; - podpory zainteresovaných strán v rokovaniach s finančným organizáciami; - zabezpečenia riadneho a transparentného finančného riadenia. Štruktúra správy V rámci správy zavádzania programu SESAR by sa mal zabezpečiť výrazný politický dohľad EÚ, primerané spojenia s nástrojmi a orgánmi JNE a ich zapojenie, ako aj kľúčové postavenie zainteresovaných strán, najmä tých, ktoré investujú do zavádzania programu. Tento cieľ sa dá dosiahnuť prostredníctvom jednej štruktúry pozostávajúcej z troch navzájom prepojených úrovní: „politickej“, „riadiacej“ a „implementačnej“. Táto trojúrovňová správa zahŕňa zodpovedné subjekty v súlade s ich príslušnými právomocami a dodržiava zásadu oddelenosti medzi regulačnými/dozornými funkciami a poskytovaním služieb. Túto štruktúru možno definovať v usmerneniach pre spoločné projekty[31], ktoré by ustanovili pre každú úroveň hlavných aktérov, povinnosti, zodpovednosti, mieru prispievania k funkciám správy (tabuľka 2), ako aj interakcie a záväzné dojednania medzi aktérmi na všetkých stupňoch a potrebné vonkajšie rozhrania. V štruktúre predkladania správ sa bude definovať, ako sa na uvedených troch úrovniach vykonávajú právomoci a dohľad a v akčnom pláne a strategickom pláne siete sa stanoví harmonogram opatrení. Správa zavádzania by mala byť dostatočne flexibilná a reakcieschopná, aby si dokázala poradiť s akoukoľvek nepredvídanou udalosťou. Zároveň by mala zaisťovať transparentnosť, spravodlivú hospodársku súťaž a prevenciu konfliktu záujmov. Politická úroveň Najvyššia úroveň správnej štruktúry by mala chrániť verejný záujem a súdržnosť s rámcom JNE (najmä pokiaľ ide o výkonnostné ciele a bezpečnostné požiadavky) a zaisťovať včasnú reguláciu a účinné riadenie finančných prostriedkov EÚ. Vzhľadom na svoju inštitucionálnu úlohu a zodpovednosť za implementáciu JNE a riadenie finančných prostriedkov EÚ povedie túto úroveň Komisia s príslušnou podporou: - Výboru pre jednotné európske nebo a odvetvového konzultačného orgánu, hlavne pokiaľ ide o užívateľov vzdušného priestoru ako hlavných zákazníkov zavedenia programu SESAR; - orgánu na preskúmanie výkonnosti, - Eurocontrolu, najmä jeho riaditeľstva pre jednotné nebo; - agentúry EASA; - konzultačnej expertnej skupiny pre sociálny rozmer JNE; - Európskej obrannej agentúry. Komisia si ponechá úplnú kontrolu nad rozhodnutiami o financovaní spoločných projektov z prostriedkov EÚ (v súlade s pravidlami, ktorými sa riadia príslušné finančné programy) prostredníctvom vytvorenia vhodných zmluvných vzťahov s príjemcami finančnej podpory. Na tejto úrovni by sa mali zaviesť vhodné rozhrania s tretími krajinami, organizáciami pre normalizáciu a príslušnými regulačnými orgánmi tretích krajín. Riadiaca úroveň Vzhľadom na to, že odvetvie je zodpovedný za výkonnosť systému a že bude nevyhnutne znášať väčšinu nákladov súvisiacich so zavádzacími činnosťami sa zdá, že najvhodnejším prístupom, ktorý umožní priemyslu zohrať v zavádzaní programu SESAR úlohu, ktorú si právom nárokuje, je vytvorenie funkcie manažéra zavedenia. Manažér zavedenia bude na čele riadiacej úrovne a bude reprezentovať odvetvové partnerstvo. Táto úroveň bude tiež zahŕňať aj manažéra siete a SPS, ktoré v rámci svojich príslušných právomocí poskytnú manažérovi zavedenia spätnú väzbu o (predbežnom a následnom) dosahu programu zavádzania na prevádzku a dostupnosť prevádzkových a technických zlepšení, ktoré majú byť zahrnuté do tohto programu . Funkciu manažéra zavedenia možno ustanoviť ako spoločný projekt podľa článku 15a ods. 3 nariadenia č. 550/2004, čo si vyžaduje, aby Komisia vykonala nezávislé analýzy nákladov a prínosov a vhodné konzultácie s členskými štátmi a príslušnými zainteresovanými stranami. Vlastnosti a požiadavky týkajúce sa manažéra zavedenia by boli vymedzené v usmerneniach pre spoločné projekty, s ktorými uvedené nariadenie počíta a v ktorých by sa najmä: - vymedzil postup pre vytvorenie odvetvového partnerstva; - vymedzili úlohy manažéra zavedenia a vlastnosti požadované na ich splnenie vrátane primeraných mechanizmov na predchádzanie riziku akéhokoľvek konfliktu záujmov a spôsoby interakcie s verejnými orgánmi; - určili, ktoré zainteresované strany sa musia podieľať na partnerstve, aby sa zaručila jeho riadiaca a zemepisná legitímnosť a aby sa toto partnerstvo, v rámci ktorého sa zainteresovaným stranám ako investorom a dodávateľom zverujú významné [riadiace] úlohy, dostatočne odlíšilo od inštitútu konzultácie zo zainteresovanými stranami; - vyžadoval záväzok účastníkov, týkajúci sa ich účasti na rozvoji/správe a realizácii programu zavádzania za predpokladu, že riziká spojené so zavádzaním prejdú v prípade potreby pod dohľad politickej úrovne; - vymedzili úlohy manažéra siete, SPS a orgánu povereného zabezpečením koordinácie vojenských implementačných projektov a ustanovili pracovné dojednania s týmito subjektmi; - vymedzili vonkajšie rozhrania, najmä s tretími krajinami v celoeurópskom kontexte; - podporila regionálna koordinácia prostredníctvom funkčných blokov vzdušného priestoru. Manažér zavedenia by sa vybral prostrodníctvom verejnej výzvy. Ak sa odvetviu nepodarí vytvoriť partnerstvo manažéra zavedenia, bolo by možné určiť na výkon tejto funkcie už existujúci subjekt. Manažér zavedenia by vyhodnotil finančné potreby implementačných projektov a podľa potreby by ich zosúladil s verejnými a súkromnými nástrojmi financovania. Manažér bude podporovať politickú úroveň pri rozhodovaní o pridelení verejných finančných prostriedkov pre spoločné projekty. Implementačná úroveň Táto úroveň je primárne zložená z manažérov spoločných projektov. Bude sa od nich vyžadovať, aby vykonali rozhodnutia manažéra zavedenia s cieľom zabezpečiť súlad týchto projektov s programom zavádzania. Nakoľko však zavádzacie činnosti v rámci programu SESAR budú širšie ako činnosti, ktoré je možné kvalifikovať ako spoločné projekty, táto úroveň by mala zostať otvorená pre iné implementačné projekty súvisiace so: - zavádzacími činnosťami, ktoré súvisia s programom SESAR a ktoré realizujú vojenské orgány; - zavádzacími činnosťami, ktoré sa netýkajú najdôležitejších zavádzaní v programe zavádzania, ale sú v súlade s akčným plánom; - zavádzacími činnosťami, ktoré sú mimo oblasti JEN. Vzťahy medzi týmito projektmi a manažérom zavedenia by mali byť definované na základe individuálneho posúdenia jednotlivých prípadov. Tabuľka 2 – Miera prispievania k funkciám správy [pic] ZÁVERY Zavedenie programu SESAR je významným krokom smerom k úplnej implementácii JEN. Len včasné, synchronizované a koordinované zavedenie, ktoré je v plnej miere integrované do rámca JEN, bude účinne prispievať k dosiahnutiu výkonnostných cieľov JEN. Cieľom Komisie, ktorá bude aj naďalej implementovať a koordinovať nástroje JEN, je uľahčiť zavedenie programu SESAR. Celý rad opatrení sa začne realizovať bezodkladne, pretože sa očakáva, že vytvorenie funkcie manažéra zavedenia a odštartovanie najnaliehavejších spoločných projektov si môže vyžadovať až 36 mesiacov. Komisia zabezpečí najmä súdržnosť vývojových a zavádzacích procesov s rámcom JNE a riadne zohľadnenie otázok ľudského faktora, ako aj vojenských a bezpečnostných otázok. V prípade potreby zváži, či by sa nástroje JNE nemali prispôsobiť (napríklad systémy výkonnosti a pravidlá spoplatnenia), aby bolo možné lepšie reagovať na ciele zavádzania. Komisia takisto posilní a upevní spoluprácu s Eurocontrolom v rámci JNE, pričom sa zameria na orgán na preskúmanie výkonnosti a manažéra siete v súvislosti s uzavretím dohody na vysokej úrovni medzi EÚ a Eurocontrolom[32]. S cieľom pripraviť sa na prechod na fázu zavádzania programu SESAR Komisia zabezpečí súlad medzi strategickým plánom siete a aktualizáciou akčného plánu (plánované prijatie v júli 2012), ktorý budú slúžiť ako referenčný rámec pre program zavádzania. Zaistí, že sa akčný plán bude riadne zaoberať otázkami industrializácie a že sa prostredníctvom technických odborníkov SPS naviažu príslušné kontakty s normalizačnými a certifikačnými orgánmi a výrobným priemyslom, ktorým sa bude poskytovať stála podpora. V tejto súvislosti bude Komisia aj naďalej podporovať normalizačné úsilie ICAO a technickú spoluprácu s USA a Japonskom, aby sa zabezpečila globálna interoperabilitu. Komisia vykoná nevyhnutné hodnotenia a konzultácie s cieľom predložiť do roku 2013 návrh (ktorý bude v súlade s budúcim finančným výhľadom) na predĺženie mandátu SPS aj po 31. decembri 2016. Návrh by sa mal zaoberať aj správou a financovaním budúceho VaV RLP, správou akčného plánu a koordináciou medzi správami vývoja a zavádzania. Komisia navyše implementuje opatrenia schválené Výborom pre jednotné nebo, ktoré sú zamerané na konsolidáciou riadiaceho procesu pre ranné zavádzacie činnosti ako testovacieho prostredia pre plánované mechanizmy správy zavádzania, a zabezpečiť jeho pokračovanie až do ustanovenia budúcej správy zavádzania (január 2012). Tieto činnosti Komisie budú zahŕňať aj začatie dočasného programu zavádzania (marec 2012). Spoločné projekty a súvisiace usmernenia sa využijú ako nástroje pre vytvorenie správy zavádzania a nasmerovanie stimulov pre včasné a synchronizované zavádzanie. Správa zavádzania sa bude vykonávať prostredníctvom troch úrovní zabezpečujúcich výrazný politický dohľad EÚ, efektívne riadenie zavádzania prostredníctvom záväzného odvetvového partnerstva a účinné riadenie v rámci jednotlivých implementačných projektov. Stimulačné mechanizmy taktiež zahŕňajú cielenú finančnú podporu EÚ, ktorá sa bude poskytovať prostredníctvom existujúcich nástrojov, najmä prostredníctvom nástroja na prepojenie Európy v súlade s usmerneniami o TEN-T. Do konca roku 2012 a po konzultácii s členskými štátmi a relevantnými zainteresovanými stranami má Komisia v úmysle vytvoriť a prijať usmernenia pre spoločné projekty, v ktorých sa vymedzia tri úrovne správy a kritériá oprávnenosti pre spoločné projekty. Na základe týchto usmernení a s pomocou SPS a Eurocontrolu Komisia následne pripraví a vyhlási výzvu na predkladanie návrhov pre funkciu manažéra zavedenia a stanoví budúce spoločné projekty. [1] Manažment letovej prevádzky [2] KOM(2011) 144, 28.3.2011 [3] http://ec.europa.eu/research/transport/pdf/flightpath2050_final.pdf [4] http://ec.europa.eu/transport/air/sesar/european_atm_en.htm [5] Nariadenie (ES) 219/2007 Ú. v. EÚ L64, s. 1, 27.2.2007 [6] Štúdia SJU o makroekonomických dosahoch programu SESAR, http://www.sesarju.eu/news-press/documents/assessing-macroeconomic-impact-sesar-874, jún 2011 [7] SEK(2010) 1580 v konečnom znení [8] http://ec.europa.eu/transport/air/sesar/deployment_en.htm [9] Pod pojmom odvetvie sa rozumejú poskytovatelia letových navigačných služieb, používatelia vzdušného priestoru, prevádzkovatelia letísk, výrobný priemysel a odborní pracovníci. [10] SEK(2010) 1580 v konečnom znení [11] Nariadenie (ES) 549/2004, článok 5.1, Ú. v. EÚ L96, s. 6, 31.3.2004 [12] Nariadenie (ES) 549/2004, článok 6, Ú. v. EÚ L96, s. 6, 31.3.2004 [13] Nariadenie (EÚ) č. 691/2010, Ú. v. EÚ L201, s. 1, 3.8.2010 [14] Nariadenie (EÚ) č. 550/2004, Ú. v. EÚ L96, s. 10, 31.3.2004 [15] Nariadenie (EÚ) 677/2011, príloha IV, Ú. v. EÚ L185, s. 22, 15.7.2011 [16] Nariadenie (EÚ) č. 550/2004, Ú. v. EÚ L96, s. 10, 31.3.2004 [17] Nariadenie (EÚ) č. 550/2004, Ú. v. EÚ L96, s. 10, 31.3.2004 [18] Rozhodnutie Komisie C/2010/9016, 20.12.2010 [19] Nariadenie (ES) 550/2004 zmenené a doplnené nariadením (ES) č. 1070/2009, článok 15a, Ú. v. EÚ L300, s. 34, 14.11.2009 [20] Pracovný dokument ICAO pre celosvetové sympózium odvetvia leteckej navigácie, ktoré sa zaoberá blokovou modernizáciou systému leteckej dopravy (Global Air Navigation Industry Symposium on Aviation System Block Upgrade), http://www2.icao.int/en/ganis [21] Ako napríklad EASA a ICAO [22] Napr. normalizačné organizácie EÚ, ktoré zahŕňajú Európsky výbor pre elektortechnickú normalizáciu, Európsky inštitút pre telekomunikačné normy, Európsku organizáciu pre zariadenia civilného letectva a Radiotechnicku komisiu pre letectvo. [23] Memorandum o spolupráci medzi EÚ a USA pri výskume a vývoji v oblasti civilného letectva, príloha 1 o interoperabilite programov SESAR a NextGen, z 3.3. 2011 [24] Memorandum o spolupráci medzi EÚ a ICAO, ktorým sa poskytuje rámec pre posilnenú spoluprácu, Ú. v. EÚ L 232, s. 2, 9.9.2011 [25] Správa o strednodobom hodnotení spoločného podniku SESAR a jeho pokroku pri plnení európskeho akčného plánu manažmentu letovej prevádzky, KOM (2011) 14 v konečnom znení, 24.1.2011 [26] Akčný plán európskeho ATM: celkovo 22 miliárd EUR, vrátane leteckých spoločností (11,5 miliardy EUR), firemného letectva (3,4 miliardy EUR), všeobecného letectva (940 miliónov EUR) a vojenského letectva (6,4 miliardy EUR) [27] Akčný plán európskeho ATM: celkovo 8 miliárd EUR, vrátane vojenských PLNS a letísk (570 miliónov EUR), civilných PLNS (6,2 miliardy EUR)a civilných letísk (550 miliónov EUR) [28] Nariadenie (EÚ) č. 691/2010, Ú. v. EÚ L201, s. 1, 3.8.2010 [29] Návrh nariadenia Európskeho parlamentu a Rady o zriadení nástroja „Spájame Európu“, KOM (2011) 665 z 19.10.2011 [30] Návrh nariadenia Európskeho parlamentu a Rady o usmerneniach Únie pre rozvoj transeurópskej dopravnej siete, KOM (2011) 650 z 19.10.2011 [31] Nariadenie (ES) 550/2004 zmenené a doplnené nariadením (ES) č. 1070/2009, článok 15a ods. 2, Ú. v. EÚ L 300, s. 34, 14.11.2009 [32] Mandát Rady zo 6.10.2011